Document ID: 32012D0470

RÅDETS AFGØRELSE
af 7. august 2012
om forlængelse af gyldigheden af afgørelse 2012/96/EU og suspension af anvendelsen af de relevante foranstaltninger i afgørelse 2002/148/EF
(2012/470/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde,
under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, undertegnet i Cotonou den 23. juni 2000 (1) og senest revideret i Ouagadougou, Burkina Faso, den 23. juni 2010 (2), i det følgende benævnt »Cotonouaftalen«, særlig artikel 96,
under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af Cotonouaftalen (3), særlig artikel 3,
under henvisning til forslag fra Europa-Kommissionen, og
ud fra følgende betragtninger:
(1)
Ved afgørelse 2002/148/EF (4) blev konsultationerne med Republikken Zimbabwe i henhold til artikel 96, stk. 2, litra c), i Cotonouaftalen afsluttet, og der blev truffet relevante foranstaltninger som anført i bilaget til afgørelsen. Disse foranstaltninger er siden da hvert år blevet tilpasset, og anvendelsesperioden er blevet forlænget.
(2)
Ved afgørelse 2012/96/EU (5) blev de relevante foranstaltninger tilpasset, og anvendelsesperioden blev forlænget i 6 måneder indtil den 20. august 2012.
(3)
Unionen anerkender oprettelsen af den nationale samlingsregering i Zimbabwe som en mulighed for at retablere konstruktive forbindelser mellem Unionen og Zimbabwe og for at støtte gennemførelsen af Zimbabwes reformprogram.
(4)
Ved Rådets afgørelse 2012/97/FUSP af 17. februar 2012 om ændring af afgørelse 2011/101/FUSP om restriktive foranstaltninger over for Zimbabwe (6) traf Unionen en vigtig afgørelse om at lempe parallelle FUSP-sanktioner over for enkeltpersoner med henblik på at fremme yderligere fremskridt og herved give udtryk for sit stærke engagement over for gennemførelsen af den globale politiske aftale. De konsultationer, der blev gennemført på højt plan i Bruxelles i maj 2012 med Zimbabwes ministerielle gruppe for genoptagelse af forbindelsen, udgør et vigtigt skridt fremad i denne genoptagelsesproces.
(5)
Unionen støtter fortsat den nationale samlingsregerings igangværende bestræbelser på at gennemføre den globale politiske aftale, og den hilser de fremskridt, der er gjort i Zimbabwe for at stabilisere økonomien og genskabe basale sociale ydelser, velkomne. Unionen yder også fortsat støtte til de mæglingsbestræbelser, der gøres af Sydafrika på vegne af Southern African Development Community.
(6)
For at vise Unionens fortsatte forpligtelse i forhold til gennemførelsen af den globale politiske aftale bør gyldigheden af afgørelse 2012/96/EU forlænges, hvorimod anvendelsen af de relevante foranstaltninger, som begrænser samarbejdet i henhold til artikel 96 i Cotonouaftalen, suspenderes i en periode på 12 måneder.
(7)
Skulle der ske en forværring af demokratiet, menneskerettighederne og retsstaten i Zimbabwe kan Unionen til enhver tid genindføre disse relevante foranstaltninger og/eller andre foranstaltninger -
VEDTAGET DENNE AFGØRELSE:
Artikel 1
Gyldigheden af afgørelse 2012/96/EU og de relevante foranstaltninger heri forlænges hermed indtil den 20. august 2013. Anvendelsen af de relevante foranstaltninger suspenderes imidlertid hermed.
De relevante foranstaltninger skal løbende revideres og anvendes igen, hvis situationen i Zimbabwe forværres alvorligt. Sådanne foranstaltninger skal i alle tilfælde revideres 6 måneder efter denne afgørelses ikrafttræden.
Brevet i bilaget til denne afgørelse stiles til Zimbabwes præsident, Robert Mugabe, med kopi til premierminister Morgan Tsvangirai og Welshman Ncube.
Artikel 2
Denne afgørelse træder i kraft på dagen for vedtagelsen.
Artikel 3
Denne afgørelse offentliggøres i Den Europæiske Unions Tidende.
Udfærdiget i Bruxelles, den 7. august 2012.

Labels: 10
18
15
5